За спецификата и хода на Бицилиевата мисъл[[1]](#footnote-1)

Димитър Дочев

Университетските курсове, както и публикуваните произведения говорят, че Бицили е рядък случай на учен-хуманитарист, усвоил цялостно теоретичните нагласи на европейската наука в първата половина на нашия век[[2]](#footnote-2). За него едно име, от Шпенглер, Бергсон и Вебер до Манхайм, Лукач и Сартр, е нещо, което тутакси се свързва с някаква традиция, а тя, заедно с други, прави видимо и съвсем действително европейското културно единство. При това идеите на този или онзи мислител са именно усвоени. Когато ги подлага на обсъждане, Бицили обсъжда нещо, станало му познато, защото си е направил труда начисто да мисли в неговата посока. Със своите тези мислителят разказва за хода на мисълта си и човек трябва да има опит от този ход, да е осъществил с мисълта си същия демарш, за да разбере за какво му говорят тезите. В една чужда мисъл Бицили е можел да разбере собствения й проект, нейната най-същностна амбиция и така да схване не какво да е, а нейното достойнство на мисъл, защото тя се е постигнала като такава, утвърждавайки своята независимост спрямо своите причини, своята среда, своето обкръжение от други мисли, своите условия, своето време. Виждайки нейната цел – истината, и стигайки до нейния източник – свободата, за Бицили простият факт, че някой може да има други мисли, а не неговите, не е бил непоносим. При известно стечение на обстоятелствата не е трудно да имаш идеи. Трудно е, както се казва, да ги имаш всичките. Усвоил много идеи, Бицили не дава вид, че е много привързан към някоя от тях, напротив, те се свързват в него, стават негов проблем и интегрирайки ги в себе си, той не е интегриран от тях. Да уловиш системата, но да не бъдеш уловен от нея – тайната е в тази интимна общност на идеите, в това тяхно никога незавършващо взаимно доуточняване, в което е истинската диалектична функция на духа.

Говоренето пред студентите, в същата степен, както и писането, за него е било начин да упражнява и да изпитва своята свобода – опитът го е научил на реалностите на неговото време, а широката култура му е позволявала да доминира този опит и поради това да се изказва с подем. С това можем да си обясним защо в осветлението на Бицили европейската култура става интересна, привлекателна и увличаща. След като сметнем, че сме разбрали всичко, в текстовете му всякога остава един неразложим остатък, нещо в повече, една добавъчна реалност, на която не можем да открием резона – реалността на неговата свобода като представител и в истинския смисъл на думата носител на тази култура и затова класик – автор на произведения, в които културата винаги е на път да се създаде, ва разлика от други, в които е на път да се разпадне.

1. Заглавието е мое – Н. Л. Текстът представлява фрагмент от встъпителната студия на Димитър Дочев към: Пьотр Михайлович Бицили. Европейската култура и Ренесансът. Избрани студии; поредица Исторически етюди, и-во Анубис и ТОО „ВИЛАД“, Москва, 1994г., стр. 18-19 [↑](#footnote-ref-1)
2. Подразбира се първата половина на ХХ в. (Бел. ред.) [↑](#footnote-ref-2)